עידן עמדי

עידן עָמֵדִי (נולד ב־19 בפברואר 1988, א' באדר ה'תשמ"ח) הוא זמר־יוצר, מוזיקאי, מלחין, פזמונאי ושחקן ישראלי.

ביוגרפיה 
עידן עמדי נולד וגדל בעיר ירושלים ובה התגורר עד לסיום שירותו הצבאי, שאותו עשה בתור לוחם קרבי בחיל ההנדסה הקרבית. עמדי מתמחה באמנויות לחימה שונות, בהן טקוואנדו ואיגרוף תאילנדי. לפני שירותו הצבאי בשנת 2005 זכה בתואר סגן אלוף ישראל בטקוואנדו.

קריירה מוזיקלית 
עמדי החל את דרכו כזמר ויוצר בעונה השמינית של התוכנית "כוכב נולד". האודישן שבו ביצע את שירו "כאב של לוחמים", שכתב והלחין על חוויותיו כלוחם במהלך שירותו הצבאי, הוא מהזכורים מכל הזמנים. באותה העונה העפיל עמדי לגמר וסיים במקום השני אחרי דיאנה גולבי.

עם סיום העונה בשנת 2010 הוציא עמדי את השיר "כאב של לוחמים" כסינגל לתחנות הרדיו, והגיע למקום הראשון במצעדי הפזמונים השונים בישראל, בתוכם מצעד גלגלצ ומצעד רשת ג'. בינואר 2011 הוציא סינגל נוסף, שנקרא "תשליך", ובמאי הוציא עמדי את השיר "רץ אל האור". גם שירים אלו זכו להצלחה, והגיעו לראש מצעדי הפזמונים.

ב־5 בספטמבר באותה שנה יצא אלבומו הראשון, "עידן עמדי". זמן קצר לפניו הוציא עמדי סינגל נוסף, "אלייך". עמדי כתב והלחין את כל שירי האלבום, ומתוכם את השיר "המכתב האחרון" יצר על פי מכתביו של משה אוחיון במיזם "עוד מעט נהפוך לשיר" של גל"צ. את רוב השירים עיבד עמדי עם איתמר מאירי ואיתן רז. האלבום יצא לאור בחברת ארומה מיוזיק.

השיר "כאב של לוחמים" זכה בתואר "שיר השנה" במצעדי הפזמונים השנתיים לשנת תשע"א. באותה השנה זכה עמדי גם בתואר "תגלית השנה" במצעד של רשת ג'. במאי 2012 הגיע אלבום הבכורה שלו הגיע למעמד של אלבום זהב אחרי מכירת מעל 20,000 עותקים.

2013–2014 
בפברואר 2013 יצא אלבומו השני של עמדי, "בזמן האחרון". שני סינגלים מתוכו קדמו ליציאתו, "נגמר" ו"דברים יפים לראות", וסמוך לצאתו יצא סינגל נוסף, "משום מה". השיר "ממשיך לצעוד" מהאלבום מבוסס על ספרו של הרב ישראל מאיר לאו "אל תשלח ידך אל הנער", שיצר עמדי בפרויקט "הקול עוד נשאר" בשיתוף רשת ג' ומשרד ההסברה והתפוצות לזיכרון השואה. גם כאן המשיך עמדי בשיתוף פעולה עם מפיקי אלבומו הראשון, איתמר מאירי ואיתן רז, שהניב הצלחה בשנית – באוגוסט 2013 הגיע האלבום למעמד של אלבום זהב.

השיר "נגמר" זכה בתואר "שיר השנה" במצעד הפזמונים השנתי של רשת ג' לשנת תשע"ג. את השיר כתב עמדי בתקופת שירותו הצבאי, והוא מספר את פסיפס החברה הישראלית סביב מבצע "עופרת יצוקה", שבו השתתף עמדי כמפקד לוחם בחיל ההנדסה הקרבית. במצעד זה זכה עמדי גם בתואר "זמר השנה".

2014–2015 
באוקטובר 2014 יצא השיר "קול זיכרון ישן", שגם אותו כתב והלחין עמדי, כסינגל ראשון מתוך אלבומו השלישי "רצינו להיות". השיר שהה חודש שלם במקום הראשון במצעד של גלגלצ. הוא נכתב על עברו של עמדי בשכונת נחלאות ובבית סבו וסבתו בשכונת הכורדים, ועל זיכרונותיו מאז. השיר הוקדש לסב, שהיה מבוני העיר ירושלים ונפטר ביום ירושלים. בינואר 2015 יצא הסינגל השני מתוך האלבום, "מנסים". לראשונה שילב בו עמדי שירה בעברית ובערבית כאחת. השיר הגיע למקום השלישי במצעד השבועי של מדיה פורסט (שלוש שנים מאוחר יותר יצאה גרסה מחודשת של השיר כשיר הנושא של העונה השנייה של סדרת הטלוויזיה "פאודה", שבה עמדי משחק). ב־23 בפברואר של אותה השנה הוציא את הסינגל "קרוב", שהגיע למקום השישי במצעד השבועי של מדיה פורסט. ב־27 באפריל יצא לאור "מכתב מהודו", שהגיע למקום השלישי במצעד השבועי של מדיה פורסט. ב־17 במאי יצא האלבום, שאותו הפיק מוזיקלית תום כהן. עמדי כלל בו גם דואט שביצע עם אחיו אלעד לשיר "יה ריבון עולם".

2016–2018 
ב־14 במרץ 2016 הוציא עמדי את "חלק מהזמן", הסינגל הראשון ושיר הנושא מתוך אלבומו הרביעי. את השיר כתב במקור לריטה. השיר הגיע למקום השביעי במצעד השנתי של גלגלצ לשנת תשע"ו, וגרף עשרות מיליוני צפיות במדיה. לפני יציאת האלבום שוחררו שני סינגלים נוספים – "עד שיעלה היום הבא" ו"עכשיו כולם רוקדים". את האלבום, שיצא לאור בינואר 2017, הפיק פטריק סבג. כחודשיים לאחר הוצאתו הוא זכה במעמד אלבום זהב, ובינואר 2018 הגיע למעמד של אלבום פלטינה על מכירה של למעלה מ־40,000 עותקים.

באותה שנה זכה עמדי במקום הראשון ב"מצעד החיילים לשנת ה־70" של גלגלצ ו־וואלה! NEWS עם השיר "כאב של לוחמים". בקיץ של אותה שנה הופיע עמדי לראשונה באמפי קיסריה.

2019–2021 
בינואר 2019 יצא הסינגל "מה את מרגישה", לקראת אלבומו החמישי של עמדי. ביוני אותה שנה יצא הסינגל השני, "אני רוצה". בפברואר 2020 הוציא עמדי את הסינגל "מפה לשם" ובמאי את שיר הנושא "זוכר כמעט הכל". לשיר צולם קליפ one-shot שכתב וביים עמדי בעצמו.

באוגוסט 2020 הוציא עמדי את הסינגל "בקרוב ייפתחו השמיים", שכתב בצל מגפת הקורונה ושהפיק עם הצמד גיא ויהל. בדצמבר השתתף במיזם המוזיקלי "צמאה" וביצע את הניגון "אדון הסליחות" בעיבודו ובהפקתו של נאור כרמי.

בפברואר 2021 הוציא את הסינגל "תסתכלי לי בעיניים", שכתב והלחין. את העיבוד ואת ההפקה עשה עם סתיו נחמיאס ושמעון יחיא. השיר מוקלט לצד משפטים בצרפתית, ולצד עמדי מופיעים בקליפ ריף נאמן ותומר מכלוף. באוגוסט אותה שנה הוציא את הדואט "מקום לשנינו" עם הזמרת היווניה מאלו, בליווי קליפ שצולם בישראל וביוון.

2022
בפברואר 2022 ערך עמדי מופע בהיכל מנורה תל אביב לציון עשר שנים לפעילותו. אחריו המשיך לסבב הופעות, שנערכו בין היתר בארנה ירושלים, בבריכת הסולטן, באמפי רעננה, באמפי קיסריה ועוד.

באפריל הוציא את השיר "בייבי, השיר הבא מוקדש לך", שנכתב לזכרו של רב־סרן אופק אהרון, שנפל בתאונת אימונים עם רב־סרן איתמר אלחרר. השיר נכתב לאחר כמה שיחות שערך עמדי עם ארוסתו של אהרון.

ביום העצמאות הופיע עמדי בטקס הדלקת המשואות בהר הרצל, ובו שר את שירו של שלמה ארצי "את ואני" עם שרית חדד. באוגוסט הוציא את השיר "ערב ערב", שלווה בקליפ שמשלב קטעי וידאו מהופעות עם הלהקה שמלווה את עמדי במהלך השנים. את השיר הפיק ועיבד עם ליעד גרושקה.

בספטמבר 2022 ערך בלייב פארק ראשון לציון את ההופעה האחרונה בסבב הופעות העשור, ואחריה חדל להופיע עד מאי 2023. בדצמבר 2022 הוציא את השיר "יבוא מחר", סינגל אחרון לפני יציאת אלבומו החמישי, וב־29 באותו חודש יצא אלבומו החמישי, "זוכר כמעט הכל".

2023 
בינואר שודר בתוכנית "אולפן שישי" בקשת 12 סרט תיעודי שתיאר כיצד התלווה עמדי לשלושה תורמי כליה אשר טיפסו על הקילימנג'רו, כדי להעלות את המודעות לתרומות הכליה בישראל. ב־9 בינואר יצא השיר "אלף שנים", שכתב והלחין לזמרת מצדה איש ימיני. ב־1 במרץ יצא הדואט "אחים", שבו אירח שלמה ארצי את עמדי, בהפקתו של דודו טסה.

לציון יום הזיכרון לשואה ולגבורה הוציא עמדי ביצוע מחודש לשירו "ממשיך לצעוד". באפריל הוציא את אלבומו החמישי במלואו בגרסה אקוסטית, לרגל יום העצמאות. ביוני הוציא את השיר הרשמי לכבוד חגיגות הזכייה של בית"ר ירושלים בגביע המדינה בכדורגל 2022/2023, "רק אותך אני אוהב", עם איציק קלה ועם שלישיית מה קשור.

באוקטובר 2023, בעקבות מתקפת הטרור על ישראל ופתיחת מלחמת חרבות ברזל, התגייס עמדי למילואים כלוחם בחטיבת כרמלי.

קריירת משחק
בשנת 2017 הצטרף עמדי לצוות השחקנים של דרמת הטלוויזיה "פאודה" והחל לגלם את דמותו של שגיא צור, מסתערב צעיר שהצטרף לצוות הלוחמים בעונות 2–4.

חיים אישיים
במאי 2018 נישא עמדי לבת זוגו מרים בנימינוב, פעילה חברתית למען אנשים עם מוגבלויות, לאחר יותר מעשור של זוגיות. בדצמבר 2019 נולדה בתם הבכורה. במאי 2023 נולד בנם השני.

דיסקוגרפיה
 "עידן עמדי" (2011)
 "בזמן האחרון" (2013)
"רצינו להיות" (2015)
"חלק מהזמן" (2017)
 "זוכר כמעט הכל" (2022)
 "זוכר כמעט הכל (Unplugged)" (2023)

קישורים חיצוניים

הערות שוליים 

זמרים ישראלים
זמרים השרים בעברית
מתחרי כוכב נולד
חיילי חיל ההנדסה הישראלי
זמרי השנה
זמרי פופ ישראלים
זמרי רוק ישראלים
זמרי מוזיקה מזרחית ישראלים
עידן
לוחמי טאקוונדו ישראלים
שחקני קולנוע וטלוויזיה ישראלים
מלחינים ישראלים
מוזיקאים ישראלים
פזמונאים ישראלים
ישראלים שנולדו ב-1988
חיילי צה"ל במלחמת לבנון השנייה
חיילי צה"ל במלחמת חרבות ברזל